ՀՅԴ «Սարդարապատ» կոմիտէին անունով դամբանական խօսք արտասանեց Սագօ Մարտիրոսեան, որ դրուատեց ոճիրի զոհ գացած հայորդիին ազգային բարձր գիտակցութիւնը` նշելով, որ հակառակ անոր որ Խոսրով Քիւրտեան կուսակցական չէ եղած, սակայն լիբանանեան քաղաքացիական պատերազմին ընթացքին Դաշնակցութեան ընդմէջէն մասնակցած է Պուրճ Համուտի հայկական թաղերու ինքնապաշտպանութեան: Այդ ընթացքին ալ ծանր կերպով վիրաւորուած է: Տիպար հայ մարդ, ան միշտ եղած է ՀՅԴ-ի կողքին եւ ընդառաջած է անոր բոլոր կոչերուն: Մարտիրոսեան մաղթեց, որ հանգուցեալին հոգին միանայ Դաշնակցութեան մեծ նահատակներու հոգիներուն: